RAPPORT FRA KOMMISSIONEN TIL EUROPA-PARLAMENTET OG RÅDET om kvaliteten af de budgetdata, medlemsstaterne indberettede i 2012 /* COM/2013/088 final */





RAPPORT FRA KOMMISSIONEN TIL EUROPA-PARLAMENTET OG RÅDET om kvaliteten af de budgetdata, medlemsstaterne indberettede i 2012 INDHOLDSFORTEGNELSE 1........... Baggrund........................................................................................................................ 3 2........... Vigtigste konstateringer vedrørende indberetningen for 2012 af det offentlige underskud og den offentlige gæld 3 2.1........ Aktualitet, pålidelighed og fuldstændighed........................................................................ 3 2.1.1..... Aktualitet........................................................................................................................ 3 2.1.2..... Pålidelighed.................................................................................................................... 4 2.1.3..... Skemaernes fuldstændighed og supplerende oplysninger.................................................. 4 2.1.4..... Supplerende skemaer vedrørende finanskrisen................................................................. 5 2.1.5..... Spørgeskema om mellemstatslig långivning....................................................................... 6 2.2........ Overholdelse af regnskabsregler og de statistiske datas konsistens................................... 6 2.2.1..... Udveksling af oplysninger og redegørelser....................................................................... 6 2.2.2..... Dialogbesøg og metodologiske besøg.............................................................................. 6 2.2.3..... Særlig rådgivning ydet af Eurostat.................................................................................... 7 2.2.4..... Nyere metodologiske spørgsmål..................................................................................... 8 2.2.5..... Overensstemmelse med de tilgrundliggende offentlige regnskaber..................................... 8 2.3........ Offentliggørelse............................................................................................................... 9 2.3.1..... Offentliggørelse af overordnede tal og detaljerede indberetningsskemaer.......................... 9 2.3.2..... Forbehold vedrørende dataenes kvalitet.......................................................................... 9 2.3.3..... Ændring af de indberettede data.................................................................................... 10 2.3.4..... Offentliggørelse af metadata (oversigter)........................................................................ 10 3........... Konklusioner................................................................................................................ 10 1. Baggrund Ifølge artikel 8, stk. 3, i Rådets forordning (EF) nr. 479/2009 (ændret ved forordning (EF) nr. 679/2010) om gennemførelse af den protokol om proceduren i forbindelse med uforholdsmæssigt store underskud (EDP), der er knyttet som bilag til traktaten om oprettelse af Det Europæiske Fællesskab[1], skal Kommissionen (Eurostat) (i det følgende benævnt "Eurostat") regelmæssigt aflægge rapport til Europa-Parlamentet og Rådet om kvaliteten af de faktiske data, der indberettes af medlemsstaterne. I denne årlige rapport gives der en generel vurdering af dataenes aktualitet, pålidelighed, fuldstændighed, overensstemmelse med regnskabsreglerne og konsistens. Den foregående rapport (om indberetningerne for 2011) blev vedtaget af Kommissionen den 13. april 2012. Eurostat vurderer regelmæssigt kvaliteten af de faktiske data, som medlemsstaterne indberetter, og af de tilgrundliggende offentlige regnskaber udarbejdet i henhold til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS-95)[2]. Der fokuseres på de faktorer, der forklarer det offentlige underskud/overskud og variationer i den offentlige gæld. Medlemsstaterne indsender disse oplysninger til Eurostat to gange om året. Dette omfatter også supplerende oplysninger som f.eks. spørgeskemaerne vedrørende EDP-indberetningsskemaerne, det supplerende skema vedrørende finanskrisen og bilaterale redegørelser fra medlemsstaterne. Eurostat aflægger også regelmæssige EDP-dialogbesøg for at være i løbende dialog med medlemsstaterne. Denne rapport tager udgangspunkt i de vigtigste resultater og konstateringer vedrørende medlemsstaternes EDP-indberetninger i 2012 med særlig vægt på den seneste indberetning (i oktober 2012). Når det er relevant, sammenlignes der med indberetningen fra april 2012 og med indberetningerne fra 2011. 2. Vigtigste konstateringer vedrørende indberetningen for 2012 af det offentlige underskud og den offentlige gæld 2.1. Aktualitet, pålidelighed og fuldstændighed 2.1.1. Aktualitet Medlemsstaterne skal underrette Kommissionen om deres forventede og faktiske EDP-data to gange om året inden den 1. april og den 1. oktober[3]. I 2012 dækkede EDP-indberetningerne årene 2008-2012. Tallene for 2012 er de af de nationale myndigheder forventede tal, mens tallene for 2008-2011 er de faktiske data (dvs. endelige, næsten endelige, foreløbige eller estimerede tal). Eurostat kontrollerer ikke de forventede data, som medlemsstaterne indberetter. Ansvaret herfor påhviler GD ECFIN. Indberetningsfristerne overholdes almindeligvis. I 2012 indberettede alle medlemsstater deres faktiske data inden den fastsatte frist for begge EDP-indberetningerne. Hvad angår de forventede data ved indberetningen i april 2012 indberettede alle medlemsstater deres tal inden den 1. april 2011 undtagen Frankrig, som først indsendte de forventede data for 2012 den 6. april 2011. 2.1.2. Pålidelighed Ændringer mellem indberetningerne i april 2012 og oktober 2012 skyldtes hovedsagelig opdateringer af kildedata, sektormæssig omklassificering af enheder, registrering af statslige indgreb i forbindelse med finanskrisen og metodologiske ændringer. Som sædvanlig blev dataene for gælden ændret mindre end dataene for underskuddet mellem april og oktober. De største ændringer i underskuddet fandt sted i Spanien og Irland. I Spanien blev underskuddet opjusteret mellem EDP-indberetningerne i april og oktober 2012 for 2010 og 2011 pga. de hidtil ikke-registrerede ubetalte regninger i forbindelse med sundhedsudgifter i delsektorerne offentlig forvaltning og service på delstatsniveau og kommunal forvaltning og service og som følge af omklassificeringen af offentlige kapitaltilførsler til tre banker. I Irland fandt den største ændring sted for 2011, hvor underskuddet blev opjusteret pga. et ændret kapitaloverførselselement ved kapitaltilførsler til to banker. De største ændringer i gælden mellem april og oktober fandt sted i Det Forenede Kongerige og Italien. I Det Forenede Kongerige var der et betragteligt fald i den indberettede gæld for 2008 og 2009 som følge af en ændring i beregningen af offentlige afviklingsselskabers indvirkning, mens gælden i Italien blev opjusteret for hele perioden 2008-2011 pga. gennemførelsen af Eurostats afgørelse om registrering af handelskreditter. For Grækenland var der mellem april og oktober betydelige ændringer i BNP for 2010 og 2011 og for Luxembourg for 2008 og 2009. Med hensyn til ændringer foretaget inden for indberetningsperioden reviderede de fleste medlemsstater de tal, de havde indberettet, efter den første indberetning i oktober 2012. Eurostat modtog 35 reviderede indberetninger fra 23 lande, mens 22 lande indsendte 38 reviderede indberetninger i april 2012. Medlemsstaterne indsendte de fleste af de reviderede indberetninger efter at have modtaget kommentarer, tekniske spørgsmål eller bemærkninger fra Eurostat, og de reviderede indberetninger vedrørte supplering af manglende data, rettelse af tekniske fejl, interne uoverensstemmelser, tilpasninger i indberetningsskemaerne eller det tilhørende spørgeskema eller uhensigtsmæssig registrering i skemaerne. I indberetningerne fra april og oktober medførte de reviderede indberetninger inden for indberetningsperioden ikke større ændringer i det underskuds- og gældsniveau, som medlemsstaterne oprindeligt havde indberettet, undtagen i indberetningen fra oktober, hvor underskuddet i indberetningsperioden blev ændret med -0,2 procentpoint af BNP for Irland. 2.1.3. Skemaernes fuldstændighed og supplerende oplysninger Det er lovpligtigt at udfylde indberetningsskemaerne, og det er nødvendigt, hvis Eurostat skal vurdere datakvaliteten på en passende måde. Det er i artikel 8, stk. 2, i forordning (EF) nr. 479/2009 (som ændret) fastsat, at medlemsstaterne skal give Eurostat relevante statistiske oplysninger, der især omfatter: "a) data fra nationalregnskaber b) oversigter c) skemaer til indberetning af data vedrørende proceduren i forbindelse med uforholdsmæssigt store underskud d) yderligere spørgeskemaer og præciseringer i forbindelse med indberetningerne." Der er fire centrale EDP-indberetningsskemaer. Det er lovpligtigt at udfylde EDP-skema 1-3, mens indberetning af EDP-skema 4 blev vedtaget af medlemsstaterne[4]. Skema 1 og 2A (statslig forvaltning og service) dækker årene 2008 til 2012, mens de øvrige skemaer dækker årene 2008 til 2011[5]. De fleste medlemsstater udfyldte alle EDP-indberetningsskemaerne[6]. Tre medlemsstater gav i forbindelse med EDP-indberetningsskema 2 fra oktober 2012 dog ikke fuldstændige oplysninger om sammenhængen mellem de offentlige budgetters saldo og det offentlige underskud/overskud for alle delsektorer (navnlig for kommunal forvaltning og service) eller for alle år, eller der blev indberettet saldi, som svarede til det offentlige overskud/underskud. Hvad angår EDP-skema 3 leverede ikke alle medlemsstater samtlige underopdelinger. Navnlig blev de krævede oplysninger vedrørende "lån" og "aktiver" ikke altid indberettet. Dertil kommer, at flere lande har det med at indberette statistiske afvigelser, der er lig med nul, hvilket normalt betyder, at afvigelserne fejlagtigt er registreret under "andre forfaldne ikke-betalte mellemværender". Selv om der er sket forbedringer i nogle medlemsstater, er skema 4's dækning i mange tilfælde stadig mangelfuld. Navnlig er der flere lande, der ikke forelægger fuldstændige data for beholdningen af passiver i forbindelse med handelskreditter og forudbetalinger. Alle medlemsstaterne besvarede spørgeskemaet vedrørende indberetningsskemaerne[7]. Selv om besvarelsernes dækning og kvalitet fortsat er blevet forbedret i forhold til tidligere år, skal der stadig gøres fremskridt, da nogle lande ikke gav alle de oplysninger, som krævedes i spørgeskemaet. Dette gælder især for data om den offentlige sektors fordringer og gældseftergivelser, underopdelingerne af andre forfaldne ikke-betalte mellemværender og registreringen af statsgarantier (hovedsagelig dækningen af delsektoren offentlig forvaltning og service på delstatsniveau). EDP-skemaernes fuldstændighed kan stadig forbedres. De resterende problemer forventes dog at have ringe indvirkning på datakvaliteten. 2.1.4. Supplerende skemaer vedrørende finanskrisen Eurostat har siden den 15. juli 2009 indsamlet data om finanskrisen i et supplerende skema. Del 1 af det supplerende skema vedrører data om transaktioner, der registreres på den offentlige sektors indtægts/udgiftskonto og har en konkret indflydelse på det offentlige underskud/overskud. Del 2 af det supplerende skema vedrører data om beholdninger af finansielle aktiver og passiver, der er opstået i forbindelse med støtte til finansielle institutioner. Der sondres mellem aktiviteter, der faktisk har bidraget til det offentliges passiver (indgår i den offentlige gæld), og aktiviteter, der potentielt kan bidrage til det offentliges passiver i fremtiden, men som på det givne tidspunkt betragtes som betinget af fremtidige begivenheder (indgår ikke i den offentlige gæld). Disse skemaer viser statslige indgreb, som er direkte relateret til støtte til finansielle institutioner. Støtteforanstaltninger til ikke-finansielle institutioner eller generelle økonomiske støtteforanstaltninger er ikke medtaget. Dataene indsamlet i 2012 vedrørte perioden 2007 til 2011. Alle medlemsstater på nær syv (Bulgarien, Estland, Malta, Polen, Rumænien, Slovakiet og Tjekkiet) indberettede statslige indgreb i sammenhæng med finanskrisen i perioden 2007-2011. Eurostat har parallelt med sine EDP-pressemeddelelser offentliggjort materiale, hvor disse data analyseres[8]. 2.1.5. Spørgeskema om mellemstatslig långivning Fra og med indberetningerne i april 2011 leverer medlemsstaterne også data om mellemstatslig långivning i sammenhæng med finansielle redningsaktioner. EDP-pressemeddelelsen indbefatter disse oplysninger, der gør det muligt at analysere lån, som medlemsstaterne yder til støtte for andre medlemsstater (i 2011 hovedsagelig til Grækenland, Irland og Portugal). Denne form for mellemstatslig långivning tog i væsentlig grad til i forbindelse med finanskrisen og skal trækkes fra EU-27- og euroområdeaggregaterne efter Maastricht-kriterierne, som begge beregnes på konsolideret basis. Som følge af denne konsolidering er EU-27- og euroområdeaggregaterne ikke den aritmetiske sum af medlemsstaternes gæld (dvs. for at undgå dobbelttælling indgår ovennævnte mellemstatslige långivning ikke). De tal, der blev indberettet på spørgeskemaet for 2011, indbefatter beløb i tilknytning til den europæiske finansielle stabilitetsfacilitet (EFSF). 2.2. Overholdelse af regnskabsregler og de statistiske datas konsistens 2.2.1. Udveksling af oplysninger og redegørelser I vurderingsperioden (mellem indberetningsfristen den 1. oktober og offentliggørelsesdatoen den 22. oktober 2012) tog Eurostat kontakt til de nationale statistikmyndigheder i alle medlemsstaterne for at anmode om yderligere oplysninger og præcisering af, hvordan regnskabsreglerne er blevet anvendt i forbindelse med bestemte transaktioner. Denne proces indebar flere runder korrespondance mellem Eurostat og de nationale myndigheder. Den første runde anmodninger om præcisering blev sendt til alle lande inden den 5. oktober. Den næste runde anmodninger blev sendt til 23 lande, og den tredje runde til tre lande. For nogle landes vedkommende anmodede Eurostat om reviderede indberetningsskemaer.[9] 2.2.2. Dialogbesøg og metodologiske besøg Der er i forordning (EF) nr. 479/2009 (som ændret) fastsat bestemmelser om dialogbesøg og metodologiske besøg. Der aflægges regelmæssigt dialogbesøg, herunder de nye såkaldte "opstrømsdialogbesøg", i medlemsstaterne, hvor formålet er at gennemgå de indberettede data, undersøge metodologispørgsmål, drøfte de statistiske kilder og vurdere overholdelsen af de relevante regnskabsregler, f.eks. afgrænsning af den offentlige sektor, registreringstidspunktet og klassificering af offentlige transaktioner og forpligtelser. I 2012 aflagde Eurostat følgende EDP-dialogbesøg: Østrig (17.-19. januar, opstrømsdialogbesøg), Litauen (8.-9. februar), Letland (15.-16. februar), Bulgarien (27.-29. februar), Belgien (5.-7. marts og 4. september, opstrømsdialogbesøg, og 27. juni, standarddialogbesøg), Grækenland (22.-23. marts og 24.-25. september), Slovakiet (3.-4. maj), Tjekkiet (22.-24. maj, opstrømsdialogbesøg), Malta (22.-23. maj), Spanien (18.-22. juni og 11.-14. september, begge opstrømsdialogbesøg), Østrig (25.-26. juni), Ungarn (10.-11. juli), Irland (30.-31. august), Frankrig (10.-11. september), Cypern (26. september), Tjekkiet (13.-14. november), Italien (19.-21. november, opstrømsdialogbesøg), Portugal (22.-23. november) og Danmark (29.-30. november). Endvidere blev der aflagt et teknisk besøg i Spanien den 24. maj 2012 og to besøg (et teknisk besøg og et førtiltrædelsesbesøg) i Kroatien som fremtidig medlemsstat. Nogle af de tilbagevendende emner, som blev drøftet ved besøgene, var bl.a. klassificeringen af enheder inden og uden for den offentlige sektor (f.eks. offentlig transport, tv og radio, hospitaler og universiteter), kapitaltilførsler, offentlig-private partnerskaber, EU-strømme, registrering af garantier og generel kvalitetsstyring af opstrømsdatastrømme. Der tages passende hensyn til medlemsstater med decentrale strukturer som f.eks. selvstyrende regioner. Hvert besøg munder ud i en række aktionspunkter for medlemsstaten. Gennemførelsen af disse aktionspunkter forbedrer med tiden datakvaliteten. De endelige resultater af hvert dialogbesøg, herunder en beskrivelse af de aftalte aktionspunkter, og status for besøget sendes til Det Økonomiske og Finansielle Udvalg og offentliggøres på Eurostats websted. Metodologiske besøg finder normalt kun sted, når Eurostat konstaterer betydelige risici eller problemer i forbindelse med dataenes kvalitet, navnlig hvad angår anvendte metoder, begreber og klassificeringer. Der blev ikke foretaget nogen metodologiske besøg i 2012. 2.2.3. Særlig rådgivning ydet af Eurostat Medlemsstaterne spørger regelmæssigt Eurostat til råds om forskellige nationalregnskabstekniske spørgsmål vedrørende fremtidige eller allerede gennemførte transaktioner. Eurostat yder rådgivning i overensstemmelse med de eksisterende retningslinjer. I overensstemmelse med princippet om åbenhed i forordning (EF) nr. 479/2009 (som ændret) offentliggør Eurostat sine råd[10], medmindre den pågældende medlemsstat gør indsigelse. I 2012 offentliggjorde Eurostat følgende råd: den regnskabsmæssige behandling af kapitaltilførsler til irske banker, behandlingen af en kapitaltilførsel til "Gesellschafterzuschuss" og en statsgaranti til KA Finanz AG i Østrig, den statistiske registrering af tidlig tilbagebetaling af realkreditlån til fordelagtige valutakurser og det dertil hørende skattenedslag i Ungarn, registreringen af betalingsforpligtelser fastsat ved en domstolsafgørelse med tilbagevirkende kraft i Rumænien, den metodologiske behandling af offentlige kapitaltilførsler til Magyar Nemzeti Banks opskrivningshenlæggelser i Ungarn og registreringen af betalinger i forbindelse med refusion af bidrag til sociale ordninger, der blev fejlagtigt beregnet i 2011-2012 i Rumænien. 2.2.4. Nyere metodologiske spørgsmål Som sædvanlig lagde Eurostat stor vægt på at anvende reglerne i ENS-95 og især på sine seneste beslutninger. Disse beslutninger indgår i Manual on Government Deficit and Debt, hvis seneste udgave blev offentliggjort i marts 2012[11], og som nu årligt opdateres. Eurostat offentliggjorde i juli 2012 beslutningen "The statistical recording of some operations related to trade credits incurred by government units"[12]. Eurostat offentliggjorde i april 2012 vejledningen "The impact on EU Governments' deficit and debt of the decisions taken in the 2011-2012 European summits"[13]. I juli 2012 kom vejledningen "The impact of bank recapitalisation on government finance"[14], som supplerer den foregående og giver vejledning om kapitaltilførsler til banker og klassificering af offentligt støttede "bad banks". 2.2.5. Overensstemmelse med de tilgrundliggende offentlige regnskaber Indberetningsfristerne, som ved forordning (EF) nr. 479/2009 (som ændret) er fastsat til den 1. april og den 1. oktober, blev indført for at sikre overensstemmelse med de tilgrundliggende årlige og kvartårlige regnskaber for den offentlige sektor som meddelt i forskellige ENS-95-indberetninger til Eurostat. Eurostat analyserer systematisk indberetningernes overensstemmelse med de tilgrundliggende regnskaber for den offentlige sektor. Eksempelvis bør de samlede udgifts- og indtægtsbeløb være i overensstemmelse med de indberettede underskud. EDP-dataenes overensstemmelse med de indberettede ENS-95-regnskaber for den offentlige sektor er blevet forbedret i de senere år, selv om den stadig er bedre for ikke-finansielle data end for finansielle data. I indberetningen fra oktober 2012 var der fuldstændig overensstemmelse mellem EDP-tallene og ENS-skemaerne (både på årlig og kvartårlig basis) for de ikke-finansielle data. Der er dog stadig behov for en yderligere indsats i medlemsstaterne for at sikre overensstemmelse mellem EDP- og ENS-skemaerne for så vidt angår finansielle data. Der var betydelige uoverensstemmelser mellem EDP-dataene og de finansielle kvartalsregnskaber i indberetningerne fra oktober 2012 fra seks medlemsstater og uoverensstemmelser mellem EDP-data og de finansielle årsregnskaber i henhold til ENS med hensyn til beholdningen af passiver i forbindelse med handelskreditter og forudbetalinger for en tredjedel af medlemsstaterne. Der var fuldstændig overensstemmelse mellem EDP-underskuddet og den kvartårlige offentlige gæld i ENS for alle medlemsstater. 2.3. Offentliggørelse 2.3.1. Offentliggørelse af overordnede tal og detaljerede indberetningsskemaer I artikel 14 i forordning (EF) nr. 479/2009 (som ændret) hedder det: "Kommissionen (Eurostat) fremlægger dataene om det faktiske offentlige underskud og den faktiske offentlige gæld med henblik på anvendelsen af protokollen om proceduren i forbindelse med uforholdsmæssigt store underskud senest tre uger efter udløbet af indberetningsfristerne (…). Fremlæggelsen af dataene sker ved offentliggørelse." Tallene for det offentlige underskud og den offentlige gæld blev offentliggjort den 23. april[15] og 22. oktober[16] 2012 sammen med samtlige indberetningsskemaer, som medlemsstaterne havde indsendt. Siden januar 2012 har Eurostat offentliggjort en pressemeddelelse om gælden efter Maastrichtkriterierne på kvartalsbasis, ca. T+115 dage. På Eurostats hjemmeside offentliggøres også de årlige og kvartårlige statistikker over offentlige finanser, som ligger til grund for EDP-dataene, tillige med oplysninger om stock-flow-tilpasning[17]. Eurostat offentliggør også medlemsstaternes oplysninger om statslige indgreb i sammenhæng med finanskrisen[18] og dataene om mellemstatslig långivning. Eurostat offentliggjorde i oktober 2012 for første gang materiale om beholdningen af passiver i forbindelse med handelskreditter og forudbetalinger[19]. Ifølge forordning (EF) nr. 479/2009 (som ændret) skal medlemsstaterne offentliggøre deres faktiske data om underskud og gæld. Alle medlemsstater offentliggør data om underskud og gæld på nationalt plan. De fleste medlemsstater har indberettet til Eurostat, at de offentliggør alle deres indberetningsskemaer. Fem medlemsstater offentliggør kun nogle af indberetningsskemaerne, og en medlemsstat, Frankrig, offentliggør ikke EDP-skemaer på nationalt plan. 2.3.2. Forbehold vedrørende dataenes kvalitet Eurostat tog to forbehold vedrørende kvaliteten af de data, som Irland indberettede i april 2012. Begge forbehold blev trukket tilbage i vurderingsperioden i oktober 2012. Irland: Eurostat har trukket et særligt forbehold tilbage, som blev taget i april 2012 vedrørende de af Irland indberettede data, og som skyldtes, at omstruktureringsplanerne for Allied Irish Banks og Irish Life & Permanent (i 2012 omdøbt Permanent TSB) endnu ikke var tilendebragt. Irlands centrale statistiske kontor (Central Statistics Office of Ireland) og Eurostat har gennemgået de opdaterede omstruktureringsplaner, der er sendt til EU's konkurrencemyndigheder. Disse planer er velegnede som grundlag for opdeling af tilførslerne fra juli 2011 til Allied Irish Banks og Permanent TSB i underskudsforøgende og ikke-underskudsforøgende komponenter. Dette er blevet gennemført i reviderede data, som Irland har indberettet. Eurostat har også trukket et særligt forbehold tilbage, som blev taget i april 2012, vedrørende de af Irland indberettede data om den statistiske klassificering af National Asset Management Agency Investment Limited (NAMA-IL). Dokumenter fra Irlands centrale statistiske kontor viser, at NAMA-IL hovedsageligt er privatejet efter Irish Lifes salg af sin andel i NAMA-IL til en privat investor. Dette er en nødvendig forudsætning for, at en special purpose-enhed kan klassificeres uden for den offentlige sektor i henhold til Eurostats beslutning af 15. juli 2009 om offentlige indgreb under finanskrisen. 2.3.3. Ændring af de indberettede data Eurostat ændrede de data, som Det Forenede Kongerige indberettede i EDP-indberetningen i april 2012. Denne ændring blev trukket tilbage i vurderingsperioden i oktober 2012. Det Forenede Kongerige: Det Forenede Kongeriges kontor for nationale statistikker (Office for National Statistics) har omklassificeret Bradford & Bingley og Northern Rock Asset Management til den offentlige sektor i overensstemmelse med kapitlet om afviklingsselskaber i Manual on Government Deficit and Debt. Derfor ændrer Eurostat ikke længere de data om underskud og gæld, som indberettes af Det Forenede Kongerige, vedrørende offentlige afviklingsselskaber. 2.3.4. Offentliggørelse af metadata (oversigter[20]) Det fremgår af forordning (EF) nr. 479/2009 (som ændret), at EDP-oversigterne er blandt de statistiske oplysninger, som medlemsstaterne skal levere, for at Eurostat kan kontrollere overensstemmelsen med ENS-95-reglerne. Desuden er det heri fastsat, at offentliggørelse af disse oversigter i medlemsstaterne er obligatorisk. Eurostat har offentliggjort alle medlemsstaternes opgørelser. Alle medlemsstater undtagen Luxembourg og Nederlandene oplyste, at de har offentliggjort deres EDP-oversigter nationalt. Eurostat har i 2012 indført et nyt format for EDP-oversigterne, som vil indebære en række strukturelle ændringer og kræve mere detaljerede oplysninger (f.eks. med hensyn til proceduren for udarbejdelse, afgrænsning af sektoren offentlig forvaltning og service, særlige transaktioner, kvalitetsstyring og opstrømsdatakilder). Eurostat vil offentliggøre de nye EDP-oversigter ved udgangen af 2013. 3. Konklusioner Eurostat har fremsat ændringer og/eller forbehold vedrørende kvaliteten af de indberettede data siden 2006. I oktober 2012 var det første gang, at Eurostat hverken tog forbehold eller ændrede dataene i EDP-indberetningen. Derudover blev de to forbehold over for Irland og ændringen af dataene for Det Forenede Kongerige i april 2012 trukket tilbage i EDP-indberetningen fra oktober 2012. Eurostat anerkender de generelle forbedringer i de indberettede datas konsistens og fuldstændighed. Der er dog stadig problemer, og medlemsstaterne bør gøre en større indsats for at forbedre dækningen og kvaliteten af de indberettede handelskreditter og fuldstændigheden af data på regionalt eller lokalt niveau. Endvidere overvåger Eurostat nøje systemet for selvstyrende regioners indberetninger og registreringen af statslige indgreb i sammenhæng med krisen (rekapitalisering af bankerne). Alt i alt konkluderer Eurostat, at kvaliteten af indberetningen af budgetdata igen blev forbedret i 2012. Generelt har medlemsstaterne leveret bedre oplysninger både i EDP-indberetningsskemaerne og i andre statistiske indberetninger. [1] EUT L 145 af 10.6.2009, s. 1. [2] EFT L 310 af 30.11.1996, s. 1. [3] Artikel 3, stk. 1 og 3, i forordning (EF) nr. 479/2009 (som ændret). [4] Se erklæringerne til Rådets mødeprotokol af 22. november 1993. [5] Fremlæggelse af forventede data i andre EDP-skemaer end skema 1 og 2A kræves ikke eksplicit i Rådets forordning (EF) nr. 479/2009 (som ændret). [6] Medlemsstaternes EDP-indberetningsskemaer findes på Eurostats websted. Se: http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables. [7] Spørgeskemaet omfatter tretten dele, hvor der anmodes om kvantitative og undertiden kvalitative oplysninger inden for flere områder, bl.a. transaktioner i forbindelse med skatter og bidrag til sociale ordninger, EU, afholdelse af militærudgifter, statsgarantier, gældseftergivelser, offentlige kapitaltilførsler til offentlige selskaber, offentlig-private partnerskaber osv. [8] Se: http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf. [9] Se afsnit 2.1. [10] Se: http://epp.eurostat.ec.europa.eu/portal/page/portal/government_finance_statistics/methodology/advice_member_states. [11] Se: http://epp.eurostat.ec.europa.eu/portal/page/portal/product_details/publication?p_product_code=KS-RA-12-003. [12] Se: http://epp.eurostat.ec.europa.eu/portal/page/portal/government_finance_statistics/documents/Statist.record.of_some_operations_rel.to_trade_credits_i.pdf. [13] Se: http://epp.eurostat.ec.europa.eu/portal/page/portal/government_finance_statistics/documents/Note_on_statistical_implications_of_summits-updated-12_A.pdf. [14] Se: http://epp.eurostat.ec.europa.eu/portal/page/portal/government_finance_statistics/documents/The_impact_of_bank_recapitalisations_on_government_fina1.pdf. [15] Se:http://epp.eurostat.ec.europa.eu/cache/ITY_PUBLIC/2-23042012-AP/EN/2-23042012-AP-EN.PDF. [16] Se:http://epp.eurostat.ec.europa.eu/cache/ITY_PUBLIC/2-22102012-AP/EN/2-22102012-AP-EN.PDF. [17] Se: http://epp.eurostat.ec.europa.eu/cache/ITY_PUBLIC/STOCK_FLOW_2012_OCT/EN/STOCK_FLOW_2012_OCT-EN.PDF. [18] Se: http://epp.eurostat.ec.europa.eu/portal/page/portal/government_finance_statistics/excessive_deficit/supplementary_tables_financial_turmoil. [19] Se: http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf. [20] Oversigter over metoder, procedurer og kilder, der er anvendt til at indsamle data om det faktiske underskud og den faktiske gæld og de tilgrundliggende offentlige regnskaber.